Návrh ROZHODNUTIE RADY, ktorým sa členské štáty splnomocňujú ratifikovať zmluvu o obchode so zbraňami v záujme Európskej únie /* COM/2013/0482 final - 2013/0225 (NLE) */





DÔVODOVÁ SPRÁVA 1. KONTEXT NÁVRHU 1.1 Úvod Rezolúcia OSN č. 61/ 89 prijatá v roku 2006 začala proces vedúci k vypracovaniu zmluvy, ktorá by upravovala medzinárodný obchod s konvenčnými zbraňami, tzv. zmluva o obchode so zbraňami (ďalej len „ATT“). Cieľom bolo dospieť k právne záväznej zmluve, ktorá by zaistila zodpovednejší legálny obchod s konvenčnými zbraňami zavedením prísnych spoločných medzinárodných noriem pre dovoz, vývoz a transfery zbraní. Intenzívne prípravné práce prebiehali počas rokov 2007 až 2009, po ktorých nasledovala prvá konferencia Organizácie spojených národov o zmluve o obchode so zbraňami, ktorá sa konala v dňoch 2. až 27. júla 2012 v New Yorku. Hoci sa počas konferencie nepodarilo dosiahnuť všeobecnú zhodu, priniesla prvý návrh znenia zmluvy. Počas poslednej konferencie OSN, ktorá sa konala v marci 2013, bol návrh zmluvy revidovaný, napriek tomu sa však nepodarilo dosiahnuť konsenzus, keďže tri štáty odmietli návrh predložený predsedom konferencie. Zmluva bola nakoniec prijatá kvalifikovanou väčšinou 2. apríla 2013. Väčšina členov OSN súhlasila s tým, že zmluva by mala byť otvorená na podpis 3. júna 2013. 1.2 Právomoc EÚ V súlade s pravidlami o vonkajšej právomoci stanovenými v článku 3 Zmluvy o fungovaní Európskej únie (ZFEÚ) ATT zahŕňa záležitosti, ktoré patria do výlučnej právomoci Únie. V ATT sa okrem iného stanovujú opatrenia (napríklad vývozné a dovozné kontroly), ktoré patria do rozsahu pôsobnosti spoločnej obchodnej politiky Únie. V rámci tohto okruhu sa v ATT upravujú oblasti práva Únie, v ktorých už miera regulácie dosiahla pokročilé štádium. Okrem toho sú rovnako relevantné tieto sekundárne právne predpisy EÚ týkajúce sa vnútorného trhu: a) smernica Európskeho parlamentu a Rady 2009/43/ES zo 6. mája 2009 o zjednodušení podmienok pre transfery výrobkov obranného priemyslu v rámci Spoločenstva, b) smernica Rady 91/477/EHS z 18. júna 1991 o kontrole získavania a vlastnenia zbraní, c) nariadenie Európskeho parlamentu a Rady (EÚ) č. 258/2012 zo 14. marca 2012, ktorým sa vykonáva článok 10 Protokolu Organizácie Spojených národov proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor Organizácie spojených národov proti nadnárodnému organizovanému zločinu (protokol OSN o strelných zbraniach) a ktorým sa ustanovujú vývozné povolenia a opatrenia týkajúce sa dovozu a tranzitu strelných zbraní, ich súčastí a častí a streliva. Vzhľadom na to, že ATT zahŕňa záležitosti patriace do výlučnej právomoci EÚ, členské štáty nemôžu rozhodnúť o podpise a ratifikácii tejto zmluvy samostatne. Môžu ju podpísať iba vtedy, ak je to v záujme Únie a ak sú k tomu splnomocnené Radou na návrh Komisie. 1.3 Podrobnosti a rozsah pôsobnosti ATT Cieľom ATT je prispieť k medzinárodnému a regionálnemu mieru, bezpečnosti a stabilite prostredníctvom regulácie medzinárodného obchodu s konvenčnými zbraňami a potlačením nedovoleného obchodovania so zbraňami. Prostredníctvom ATT sa vytvárajú normy pre transfery konvenčných zbraní a požaduje sa, aby zmluvné štáty preskúmali každý vývoz zbraní s cieľom zaistiť, že konvenčné zbrane a munícia nebudú použité okrem iného pri porušovaní ľudských práv, terorizme a porušení humanitárneho práva. V ATT sa stanovuje hodnotenie transferov zbraní a opatrenia, ktoré majú zabrániť odkloneniu konvenčných zbraní z dovážajúcich a vyvážajúcich štátov. Navyše sa ňou zvyšuje transparentnosť obchodovania so zbraňami, a to tým, že sa požaduje vedenie záznamov a podávanie správ sekretariátu a ostatným zmluvným štátom. Ustanovenia ATT sa týkajú konvenčných zbraní týchto kategórií: bojové tanky, obrnené bojové vozidlá, veľkorážové delostrelecké systémy, bojové lietadlá, útočné vrtuľníky, vojnové lode, rakety a odpaľovacie zariadenia a ručné a ľahké zbrane. Zmluva sa taktiež vzťahuje na súvisiace strelivo/muníciu a súčasti a časti. 1.4 Dôsledky pre acquis Únie ATT môže ovplyvniť alebo zmeniť rozsah pôsobnosti spoločných pravidiel prijatých Európskou úniou. Rada preto ustanovila v prílohe svojho rozhodnutia .../2013, ktorým sa Komisia poveruje prerokovaním tých záležitostí o ATT, ktoré patria do výlučnej právomoci Únie, tieto rokovacie usmernenia: (1) Zmluva o obchode so zbraňami neobsahuje žiadne ustanovenie, ktorým sa členským štátom bráni v uplatňovaní: a) smernice Rady 91/477/EHS z 18. júna 1991 o kontrole získavania a vlastnenia zbraní, v znení zmien; b) smernice Rady 93/15/EHS z 5. apríla 1993 o zosúladení ustanovení týkajúcich sa uvádzaní výbušnín na trh a ich kontrole pre civilné použitie, v znení zmien; c) smernice Európskeho parlamentu a Rady 2009/43/ES zo 6. mája 2009 o zjednodušení podmienok pre transfery výrobkov obranného priemyslu v rámci Spoločenstva, v znení zmien. (2) Zmluva o obchode so zbraňami neobsahuje žiadne ustanovenie, ktorým sa obmedzuje voľný pohyb tovaru, osôb, služieb a kapitálu v rámci vnútorného trhu Únie, s výnimkou prípadu, keď je obmedzenie špecificky odôvodnené v článku 36, článku 45 ods. 3, článku 52 ods. 1, článku 65 alebo článku 346 ZFEÚ. (3) Všetky opatrenia stanovené v zmluve, ktorými sa obmedzuje vývoz alebo dovoz z/do Únie alebo tranzit cez územie Únie, sú zlučiteľné so všetkými uplatniteľnými ustanoveniami právnych predpisov Únie, medzi ktoré patria najmä: a) nariadenie Rady (ES) č. 260/2009 z 26. februára 2009 o spoločných pravidlách na dovozy; b) nariadenie Rady (ES) č. 1061/2009 z 19. októbra 2009 o zavedení spoločných pravidiel na vývozy; c) nariadenie Európskeho parlamentu a Rady (EÚ) č. 258/2012 zo 14. marca 2012, ktorým sa vykonáva článok 10 Protokolu Organizácie Spojených národov proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor Organizácie spojených národov proti nadnárodnému organizovanému zločinu (protokol OSN o strelných zbraniach) a ktorým sa ustanovujú vývozné povolenia a opatrenia týkajúce sa dovozu a tranzitu strelných zbraní, ich súčastí a častí a streliva a d) smernice Európskeho parlamentu a Rady 2009/43/ES zo 6. mája 2009 o zjednodušení podmienok pre transfery výrobkov obranného priemyslu v rámci Spoločenstva, v znení zmien. Tieto rozličné právne predpisy Európskej únie sú súčasťou acquis, a je preto zásadné, aby neboli spochybnené prijatím ATT. Vzhľadom na to, že zmluva neobsahuje doložku o organizácii regionálnej integrácie („RIO clause“), je mimoriadne dôležité zaistiť ochranu predpisov týkajúcich sa vnútorného trhu. Preto bola v súlade s rokovacími usmerneniami Rady vypracovaná detailná analýza týkajúca sa týchto otázok, z ktorej vyplynulo, že ustanovenia ATT (články 6, 7, 9, 26) zaisťujú súlad ATT s acquis. V každom prípade by sa akýkoľvek potenciálny problém kompatibility mohol riešiť prostredníctvom článku 26 ods. 1. V tomto článku sa stanovuje, že vykonávaním zmluvy nebudú dotknuté záväzky, ktoré prijali alebo príjmu zmluvné štáty v súvislosti s existujúcimi alebo budúcimi medzinárodnými dohodami, ktorých sú zmluvnými stranami, pokiaľ sú tieto záväzky v súlade s touto zmluvou. Európska únia sa nemôže stať zmluvnou stranou ATT, keďže súčasné znenie to umožňuje iba zmluvným štátom. Napriek tomu sa však v ATT povoľujú zmeny v neskoršej fáze a Európska únia sa môže stať zmluvnou stranou ATT, pokiaľ za to zahlasuje trojštvrtinová väčšina zmluvných štátov. 1.5 Ratifikácia zmluvy Európska únia ako taká nemôže ATT ratifikovať. Avšak, vzhľadom na to, že ATT čiastočne patrí do výlučnej právomoci Únie a čiastočne do právomoci členských štátov, je nutné, aby orgány Únie a členské štáty prijali všetky opatrenia potrebné na spoluprácu pri ratifikácii tejto zmluvy s cieľom zaistiť vykonávanie záväzkov, ktoré vyplývajú zo zmluvy. Vzhľadom na to, že členské štáty zamýšľajú podpísať ATT 3. júna 2013, sa Komisia zamerala na prípravu a prijatie rozhodnutia Rady, ktorým sa členské štáty splnomocňujú podpísať ATT, pokiaľ ide o záležitosti patriace do výlučnej právomoci Únie. Rada 27. mája 2013 na základe návrhu Komisie toto rozhodnutie prijala, z čoho vyplýva, že členský štát môže pri podpise ATT vyhlásiť, že bude predbežne vykonávať články 6 a 7, až kým zmluva nenadobudne platnosť. Členské štáty EÚ, ktoré nevyhlásili predbežné vykonávanie pri podpise ATT, majú naďalej možnosť vyhlásiť ho pri jej ratifikácii. S cieľom podporiť rýchle vykonávanie ATT Komisia ako ďalší krok navrhuje, aby Rada prijala rozhodnutie, ktorým členské štáty splnomocní zmluvu ratifikovať, pokiaľ ide o záležitosti patriace do výlučnej právomoci Únie. Toto rozhodnutie si vyžaduje súhlas Európskeho parlamentu pred tým, ako ho môže prijať Rada. 1.6 Záver Je nevyhnutné vyplniť medzeru súvisiacu s neregulovaným obchodom s konvenčnými zbraňami na medzinárodnej úrovni a napomáhať rozvoju budovania mieru a humanitárnemu úsiliu. V ATT sa stanovujú spoločné právne záväzné normy pre dovoz, vývoz a transfer konvenčných zbraní, ktoré napomôžu zodpovednejšiemu a transparentnejšiemu obchodu so zbraňami, čo je aj spoločným cieľom Európskeho parlamentu, Rady a Komisie. Zmluva má potenciál posilniť medzinárodný mier a bezpečnosť na globálnej úrovni. Nezákonný alebo nedostatočne regulovaný obchod s konvenčnými zbraňami má na svedomí ľudské životy – každoročne umiera v dôsledku ozbrojeného násilia viac ako 740 000 mužov, žien a detí. Rýchle nadobudnutie platnosti ATT je mimoriadne dôležité, a preto je žiaduce, aby členské štáty ratifikovali túto zmluvu čo najskôr. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Neuplatňuje sa. 3. PRÁVNE PRVKY NÁVRHU Článok 1 Vzhľadom na to, že sa EÚ nemôže stať zmluvnou stranou tejto zmluvy, v tomto článku sa členské štáty splnomocňujú ratifikovať súčasnú zmluvu, pokiaľ ide o záležitosti patriace do výlučnej právomoci Únie. Článok 2 Cieľom rozhodnutia je splnomocniť členské štáty, aby boli touto zmluvou viazané, pokiaľ ide o záležitosti patriace do výlučnej právomoci Únie, a preto je toto rozhodnutie určené im. 4. VPLYV NA ROZPOČET Žiadny. 2013/0225 (NLE) Návrh ROZHODNUTIE RADY, ktorým sa členské štáty splnomocňujú ratifikovať zmluvu o obchode so zbraňami v záujme Európskej únie RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 a článok 207 ods. 3 v spojení s článkom 218 ods. 6 písm. a) bodom v), so zreteľom na návrh Európskej komisie, so zreteľom na súhlas Európskeho parlamentu[1], keďže: (1) Rada 11. marca 2013 poverila Komisiu rokovať v rámci Organizácie Spojených národov o zmluve o obchode so zbraňami, pokiaľ ide o otázky, ktoré patria do výlučnej právomoci Únie. (2) Valné zhromaždenie Organizácie Spojených národov 2. apríla 2013 prijalo znenie zmluvy o obchode so zbraňami[2]. Valné zhromaždenie tiež požiadalo generálneho tajomníka ako depozitára zmluvy, aby 3. júna 2013 zmluvu otvoril na podpis a vyzval všetky štáty, aby zvážili jej podpísanie a potom aby sa v súlade so svojimi príslušnými ústavnými postupmi čo najskôr stali stranami tejto zmluvy. (3) Cieľom tejto zmluvy je zaviesť najprísnejšie možné spoločné medzinárodné normy pre reguláciu alebo zlepšenie regulácie medzinárodného obchodu s konvenčnými zbraňami, predchádzať nezákonnému obchodovaniu s konvenčnými zbraňami a odstraňovať takéto obchodovanie a brániť odklonu konvenčných zbraní na čierny trh. Členské štáty vyjadrili spokojnosť s výsledkom rokovaní a ochotu urýchlene pristúpiť k podpísaniu a ratifikácii zmluvy. (4) Niektoré z ustanovení zmluvy sa týkajú záležitostí, ktoré patria do výlučnej právomoci Únie, pretože sú v rozsahu pôsobnosti spoločnej obchodnej politiky alebo sa dotýkajú pravidiel vnútorného trhu, ktoré sa vzťahujú na presun konvenčných zbraní a výbušnín. (5) Európska únia nemôže zmluvu podpísať a ratifikovať, pretože stranami tejto zmluvy môžu byť len štáty. (6) Rada 27. mája 2013 na základe návrhu Komisie prijala rozhodnutie, ktorým členské štáty splnomocnila podpísať zmluvu o obchode so zbraňami v záujme Európskej únie. (7) Z tohto dôvodu a v súlade s článkom 2 ods. 1 ZFEÚ by Rada v súvislosti s tými záležitosťami, ktoré patria do výlučnej právomoci Únie, mala takisto splnomocniť členské štáty, aby ratifikovali zmluvu v záujme Únie, PRIJALA TOTO ROZHODNUTIE: Článok 1 V súvislosti so záležitosťami, ktoré patria do výlučnej právomoci Únie, sa členské štáty týmto splnomocňujú ratifikovať zmluvu o obchode so zbraňami v záujme Únie. Článok 2 Toto rozhodnutie je určené členským štátom. V Bruseli Za Radu predseda [1] Ú. v. EÚ, , s. . [2] A/CONF.217/2013/L.3.